昌甫有詩學長句次韵以柬處晦且當應舉
作者：韓淲
朝代：宋

paragraphs: 章泉老子之詩學，筆自崢嶸心自泊。
暮春靜把一杯看，縱有世情無處著。
三傳且莫束高閣，待子龍津名一躍。
收回舊話再商量，沈謝應劉都掃却。
蠶葉人家採摘忙，麥將秋矣水浮秧。
平田冷漠吹朝雨，側徑深微過夕陽。
殘酒餘香愁夢枕，斷篇遺簡苦吟囊。
鶑啼燕語春歸也，不道高齋口自芳。